google/wiki40b huggingface dataset:
Roger Whittaker

Liv og virke

Selv om Whittaker er født i Kenya er foreldrene hans opprinnelig fra Staffordshire i England. Whittaker ble innrullert i den kenyanske hæren og tilbrakte to år i uniform. I 1956 ble han demobilisert og han besluttet å studere medisin ved University of Cape Town i Sør-Afrika. Etter 18 måneder forlot han universitetet til fordel for en karriere som lærer. Whittaker kom til Storbritannia i 1959 og i de neste tre årene studerte han zoologi, biokjemi og marinbiologi og mottok graden B.Sc.
Han fikk sitt første gjennombrudd som musiker da han opptrådte i et TV-show for Ulster Television kalt «This And That». Våren 1964 møtte han sin framtidige ektefelle, Natalie, og de ble gift 15. august. De bosatte seg i England og fikk etter hvert fem barn: Emily, Lauren, Jessica, Guy og Alexander.
I løpet av tiden han arbeidet som lærer i Sør-Afrika, begynte han å synge og underholde i lokale puber, og han begynte å skrive sine egne sanger. Han gjorde en demoinnspilling som fant veien til en musikkutgiver og igjen til han fikk spille inn sin første singel, «The Charge of the Light Brigade».
Hans andre utgivelse, «Steel Man», ble spilt en god del i radioen før den også gikk inn på de engelske listene. Det ble hans første hit, og han begynte å satse på en musikalsk karriere. Etter flere plater deltok han i et britisk lag i den årlige musikkfestivalen i Knokke i Belgia, hvor han sang musikalmelodien «If I Were a Rich Man» og sin egen komposisjon «Mexican Whistler», og det var utslagsgivende for at det britiske laget vant konkurransen. «Mexican Whistler» begynte deretter å gå verden rundt på hitlistene. Han begynte å turnere i Europa og delta i ulike lands fjernsynsprogram. Skjønt han var fortsatt bortimot ukjent i England inntil sangen «The Leavin' (Durham Town)» begynte å klatre på de engelske listene høsten 1969, til Whittakers egen overraskelse. «Jeg hadde ingen tro på den sangen i det hele tatt,» har han uttalt.
Hans mest kjente sang ble «The Last Farewell», som først ble innspilt i 1971. Sangteksten ble skrevet i Birmingham i England. En sølvsmed hadde skrevet et dikt til en konkurranse der vinneren fikk diktet satt melodi til av Roger Whittaker. «The Last Farewell» var ironisk nok ikke vinnerdiktet, men ble innspilt sammen med en annen sang, «Why». «The Last Farewell» fikk stor oppmerksomhet i USA fordi innringere spurte etter den i et radioprogram. I ukene etter ble den en stor slager over hele verden. I USA ble den en Top 20-hit i 1975 og solgte 11 000 000 eksemplarer og åpnet USA for Whittaker, men han var spesielt populær i Tyskland, en berømmelse som også nådde Norge, og Whittaker dro på en Europaturne i kjølvannet av suksessen med The Last Farewell.
I 1986 utga han sin selvbiografi, So Far, So Good, som han skrev sammen med sin kone.
På 1990-tallet måtte han få en kirurgisk operasjon for å få byttet ut kneet. Han flyttet til Irland og bosatte seg i nærheten av River Shannon. I 2003 turnerte han igjen i Tyskland, noe han gjentok på slutten av 2004 etter å ha kommet seg etter hjerteproblemer.
Friedrich Theodor von Frerichs

Liv og virke

Frerichs studerte medisin ved universitetet i Göttingen fra 1838 til 1841. Etter eksamen arbeidet han fire år som øyenlege i Aurich. I 1846 flyttet han tilbake til Göttingen og fullførte habilitetsprøve for å kunne undervise på universitetet. I 1850 fikk han stilling ved universitetet i Kiel, i 1852 til Breslau og i 1859 ble han etterfølger til Johann Lukas Schönlein ved Charité i Berlin. Bygningen som i dag huser Den sveitsiske ambassade i Berlin, var hans private bypalé i Berlin. 
Viktige deler av hans forskning gjaldt stoffskifteforløpet i lever og nyrer og diagnostikk i forbindelse med dette. Det tyske selskap for indremedisin deler ut en pris til minne om ham, Theodor Frerichs pris.
Meirama kullkraftverk

Meirama kullkraftverk er et kullkraftverk  i La Coruña i Spania. Det har en installert produksjonskapasitet på 553 MW med 1 turbin. Dette er et av landets mindre fossile kraftverk målt etter installert produksjonseffekt. Anlegget ble påbegynt omkring 1975 og stod ferdig i 1980. Operatør er selskapet UFG. Brenselkilden er  kull og lignitt.
De totale CO2-utslippene i 2008 var ca. 311 600 tonn, utslippskvoten var samme år 2 008 900 tonn. Så sent som i 2007 var utslippene oppe i 5,13 millioner tonn, et av de største i hele Spania.
Tom Blohm

Fotballkarriere

Blohm var fra Grünerløkka og startet karrieren i Sportsklubben Hugin. Han var kun 17 år og 68 dager da han 5. september 1937 debuterte for det norske landslaget i 2–0-seieren over Finland. Dette gjør ham til den yngste målvakten på det norske landslaget noensinne. Hugin var på denne tiden i C-serien i Oslo. Blohm spilte også mot Sverige og i VM-kvalifiseringskampen mot Irland samme år.
Før 1938-sesongen meldte han overgang til Frigg, men gikk allerede året etter videre til Lyn, der han ble resten av karrieren. Blohm spilte om lag 350 kamper for Lyn og var med på å vinne norgesmesterskapet i 1945 og 1946. Han la opp i 1954.
Blohm spilte totalt 20 landskamper. Han var også reservemålvakt i 20 landskamper. Hans siste landskamp – 15 år etter debuten – var tapet i åttendedelsfinalen mot Sverige under OL i 1952.

Øvrig karriere

Tom Blohm var allsidig og hevdet seg i flere idretter ved siden av fotballen. Han spilte bandy for Oslo-Sparta, ishockey for B.14, håndball for Oslo Håndballklubb og drev friidrett for Torshaug Idrettsforening.
Etter at fotballkarrieren var over, var Blohm for en periode fotballtrener for norske sjøfolk i Rotterdam, Antwerpen og Genova. I 1962/63 trente han Bodø/Glimt. Han var dessuten svært aktiv i Lyn og ble i 1997 utnevnt til æresmedlem i klubben.

Sivilt liv

Blohm var tilknyttet Aftenposten hele sitt yrkesaktive liv. Han begynte som visergutt i 1936 og var fra 1972, til han gikk av med pensjon i 1987, avdelingsleder for post- og budtjenesten. Han virket også som journalist i avisen. Blohm tok for øvrig sangundervisning på musikkonservatoriet i tre semestre.
Magnus den godes saga

Magnus den godes saga er en av sagaene i sagasamlingen Heimskringla, skrevet rundt 1230 av den islandske høvdingen, skalden og historikeren Snorre Sturlason. Sagaen handler om den norske kongen Magnus Olavsson den gode, sønn av Olav Haraldsson den hellige.

Om sagaen

Sagaen om Magnus den gode er på ca. 25 sider og inneholder 37 kapitler. Den starter med at Magnus kommer til Norge våren 1035, og slutter med at Magnus blir tatt til konge over Danmark. Resten av historien om Magnus kan leses i sagaen til hans onkel og etterfølger, Harald Sigurdsson (Hardråde), i Harald Hardrådes saga. Magnus den godes saga inneholder også flere skaldekvad, blant annet Magnusdråpa og Hrynhenda av Arnor Jarlaskald og Bersoglisviser av Sigvat Tordsson.

Bakgrunn

Etter Olav Haraldssons død ble danske Svein Knutsson (Alfivasson) norsk konge, og han ble raskt upopulær. Olavs tidligere fiender Einar Tambarskjelve og Kalv Arnesson tok derfor initiativ til å få Olavs sønn Magnus til Norge. Magnus ble fostret opp i Holmgard i Gardarike hos kong Jarisleiv, men Einar og Kalv ville nå bli Magnus' menn og hjelpe ham å få tilbake farsarven sin.

Innhold

Sagaen starter med Magnus' møte med stemoren, Olav Haraldssons enke Astrid Olofsdatter, i Sigtuna. Astrid lovte Magnus vennskap og hjelp med å vinne Norge. I Norge ble Magnus tatt til konge på Øretinget, og han og hæren hans fikk jaget vekk Svein Knutsson, som døde i Danmark samme år. Året etter gjorde Magnus og Harde-Knut, som da var dansk konge, en avtale om fred mellom de to landene, og at dersom en av dem døde uten arvinger, skulle den lengstlevende ta landet etter ham.
I 1042 døde Harde-Knut, og Magnus ble tatt til dansk konge på tinget i Viborg. Magnus tok danske Svein Estridsson (Ulvsson) til sin jarl. Da kom Einar Tambarskjelve med sitt kjente sitat: «For stor jarl, for stor jarl, fostersønn!» Det viste seg at Einar hadde rett, for Svein gjorde opprør og lot seg ta til dansk konge. Det skal ha blitt holdt tre slag mellom Magnus og Svein, før Magnus gikk seirende utav det som både dansk og norsk konge.
Sagaen inneholder også beskrivelser av slaget ved Lyrskogshede, der Magnus og hans danske hærstyrker slo venderne i 1043. Snorre forteller at Magnus natten før slaget drømte om sin far, Olav. Olav forsikret i drømmen sønnen om at han kom til å vinne, og sa at Magnus skulle begynne å kjempe når han hørte luren til faren. Da Magnus våknet, syntes alle de hørte en klokkelyd fra oppe i luften, og de av Magnus' menn som hadde vært i Nidaros, syntes lyden hørtes ut som en klokke Olav hadde ringt med i Klemenskirken der.
Sagaen slutter med at Magnus mente seg berettiget til å bli konge også i England, ettersom Harde-Knut også hadde vært engelsk konge, og avtalen mellom dem var at Magnus skulle arve hans rike, siden Magnus levde lengst. Han sendte derfor brev til kong Edvard av England med krav på riket hans, men det endte med at Magnus slo seg til ro med «det riket Gud har latt meg få».
Oktjabrskij i Kalatsjovskij rajon

Oktjabrskij i Kalatsjovskij rajon er en landsby i Volgograd oblast som deler navnet sitter med flere i samme føderasjonssubjekt. I nærheten finnes en militærleir og en flyplass med navnet Marinovka.
Teknik på farfars tid

Teknik på farfars tid er et privateid museum med fokus på tekniske gjenstander fra tidlig på 1900-tallet som ligger i bydelen Berga i Helsingborg.
Museet åpnet i 1970 som "Helsingborg' s Automotive" av ingeniør Bengt Strand og ble grunnlagt på hans omfattende samlinger av ulike reriteter og historiske gjenstander. Museet ligger i et 5 000 kvadratmeter stort bygg i et industriområde i Berga-distriktet. Museet omfatter en rekke veteranbiler, over 20 eldre traktorer, landbruksmaskiner, motorsykler, mopeder, motorer og fly. Museet inneholder også en komplett landhandel fra begynnelsen av 1900-tallet, og en eldre smie med verksted, som tidligere lå i Fleninge utenfor Helsingborg. Museet har også en rekke radioapparater og annet radioutstyr, TV-apparater, salgsautomater, telefonapparater, foto- og filmutstyr, leker og andre gjenstander fra de siste århundrer. Opphavsmannen, Bengt Strand, fikk Helsingborgs kulturpris i 1989.
Liangzhukulturmuseet

Liangzhukulturmuseet (kinesisk: 良渚文化博物馆; pinyin: Liángzhǔ wénhuà  bówùguǎn) i utkanten av Hangzhou i provinsen Zhejiang i Folkerepublikken Kina huser en samling av arkeologiske artefakter fra Liangzhukulturen.
Museet ble tegnet av David Chipperfields arkitektselskap og stod ferdig i 2007.
Suspensjonsspiser

En suspensjonsspiser eller suspensjonseter er et dyr som livnærer seg gjennom opptak av suspensjon, altså finfordelt, men uoppløselige næringsstoffer i ei væske (vann). Når næringen befinner seg i vannmassene vil suspensjonsspisere leve som filterspisere. Suspensjonelle stoffer vil etter en tid synke ned til bunnen og bli til sedimenter, og til næringskilde for såkalte sedimentspisere (en undergruppe av suspensjonsspisere). En annen undergruppe av suspensjonsspisere er såkalte filterspisere. Overgangen mellom de ulike undergruppene er ganske glidende, og det er gjort mange forsøk på å klassifisere suspensjonsspisere, blant annet etter typen spiseorgan.
VM i fotball for kvinner 2015 – Gruppe B

Gruppe B i verdensmesterskapet i fotball for kvinner 2015 består av fire lag: Tyskland, Norge, Thailand og Kina. Kampene spilles på følgende datoer: søndag 7. juni, torsdag 11. juni og mandag 15. juni. De to beste lagene går direkte videre til åttendedelsfinalene, mens treeren kommer videre dersom den er blant de fire beste treerne.
Utsatte menn

Dokumentarfilm 
Produsert av Penelopefilm
Sendt på NRK i 2016
Fire menn med en dyp hemmelighet drar fra Lindesnes i sør til Nordkapp i nord på motorsyklene sine  med ett formål: Å få kontakt med menn som er i samme situasjon som dem selv. 
https://tv.nrk.no/program/DVFO30006216
International School of Bergen

Historie og utdanningstilbud

International School of Bergen er en non-profit privatskole grunnlagt i 1975 av Harald Øgaard for å betjene behovet for internasjonal arbeidskraft og derav følgende skoletilbud i forbindelse med oljeindustri og beslektet virksomhet. Den er godkjent av  European Council of International Schools og New England Association of Schools and Colleges siden 1985. Skolen styres av et demokratisk valgt styre. ISB tilbyr en  engelskspråklig utdannelse basert på britiske og amerikanske modeller for barn av internasjonalt mobile familier og lokale familier. Skolen tilbyr International Baccalaureate-programmer for grunnskolen (IB Primary Years Programme, IB Middle Years Programme).

Stab og elevsammensetning

Per 2012 har skolen 41 ansatte, hvorav 27 er lærere. Omtrent 40% av lærerstaben er britisk, 30% amerikansk og 30% er fra andre land, bl.a. India, Frankrike og Norge. Til en hver tid er omtrent 215 elever fra omtrent 30 nasjoner innrullert. Utdanningsprogrammet er tilpasset den internasjonale elevmassen.

Fasiliteter og beliggenhet

Skolen har et bibliotek med mediesenter, en gymsal, en PC-lab, kunst og musikkrom og naturfag-laboratorium. Svømmehall og skøytehall i nærheten brukes også. Grunnet gamle fasiliteter er netthastigheten begrenset.
Ignatiigränd

Ignatiigränd er en bakgate i Gamla stan i Stockholm og går mellom Västerlånggatan og Stora Nygatan.

Historie

Gränden, eller smuget er trolig identisk med Matts Mortenssons smug som er nevnt på 1500-tallet. I 1660 referert til Mårten Klinka eller Klink. Ignatij Grendh. Mårten Clink eller Klinck var en handelsmann, «med egen skute» og faren til Christina Klinck, som i 1613 giftet seg med en innvandrer fra Tyskland, skrev seg som Ignatius Meurer. Det er hans første navn som ga opphavet til Ignatiigränd. Han eide også eiendommen Västerlånggatan 22 i nærheten av Eurydice-kvartalet som ligger nord i smuget. Huset stammer fra 1600-tallet og fikk sin nåværende utforming i art nouveau stil i 1906 av arkitektkontoret Ullrich & Hallquisth. I 1974 etablerte Hotel Lord Nelson seg på hjørnet av Ignatiigränd / Västerlånggatan.
Også Staffan Sasses nabolag på Köpmangatan har til tider blitt kalt Ignatiigränd. Der eide Ignatius Meurer også en eiendom.
Jeffrey Miron

Biografi

Miron er en frittalende libertarianer. Han var en av 166 økonomer som underskrev et brev til kongressen for å uttrykke sin motstand mot krisepakken som amerikanske myndigheter la frem under finanskrisen i 2008. Han mente at firmaene som ikke taklet krisen skulle slås konkurs i stedet for å få hjelp fra myndighetene. Han foreslo tre reformer for å hjelpe amerikansk økonomi på bena igjen: fjerne fordeler, fryse reguleringer og skifte ut den nåværende skattemodellen med flat skatt på forbruk. Miron har også kritisert Obamas helsereform som han mener er ulønnsom og vil øke budsjettunderskuddet. Han mener at å begrense statlig inngripen er den beste måten å senke kostnadene på og gi flest mulig helsehjelp. Miron har studert virkningene av kriminalisering av narkotika i 15 år, og argumenterer for legalisering av all narkotika.
Silent Storm

Melodi Grand Prix

Sangen var en av rundt 600 som ble sendt inn til NRKs Melodi Grand Prix 2014, og den var blant de 15 som ble plukket ut til å delta i konkurransen. Et 15-sekunders fragment av sangen ble presentert under NRKs pressekonferanse 27. januar 2014, og hele sangen ble sluppet for digital nedlastning 19. februar samme år.
«Silent Storm» var det femte og siste bidraget ut i semifinale 3 i Folketeatret i Oslo søndag 9. mars 2014. Sangen vant delfinalen og kvalifiserte seg dermed til finalen i Oslo Spektrum lørdag 15. mars. 
I finalen var «Silent Storm» det åttende og nest siste bidraget ut på scenen og avanserte til gullfinalen. I avstemningen vant sangen en klar seier med over 53 712 stemmer. «Silent Storm» ble dermed Norges bidrag til Eurovision Song Contest 2014 i København i Danmark. 
Utdypende artikkel: Melodi Grand Prix 2014

Eurovision Song Contest

I den internasjonale konkurransen deltok Norge i den andre semifinalen torsdag 8. mai 2014. «Silent Storm» var det tredje bidraget ut på scenen – etter Israel, og før Georgia. Bidraget kom på sjetteplass og kvalifiserte seg dermed til finalen lørdag 10. mai.
I finalen var Norge nummer fem ut på scenen – etter Island, og før Romania. I avstemningen fikk «Silent Storm» 88 poeng og ble nummer 8 av 26 deltakere. 
Utdypende artikkel: Eurovision Song Contest 2014

Tekst og artist

Sangen handler om at man ikke kan planlegge livet, for det kan alltid skje noe som kaster om på planene. I sangen synger Carl Espen at han har en stille storm inni seg, og at han er «merket» slik at han måtte endre planene sine. Han håper videre at noen vil se ham og si at han ikke er alene, slik at han endelig kan finne ro – om det så vil ta et helt liv. Låtskriveren Josefin Winther har fortalt at hun skrev teksten med fetteren Carl Espen i tankene, blant annet etter at han hadde mistet bestemoren i kreft.
Winther hadde klokkertro på at fetteren Carl Espen Thorbjørnsen var den rette til å framføre «Silent Storm» i Melodi Grand Prix. NRK var imidlertid svært skeptiske og var nær ved å ta ham ut av konkurransen etter første prøvesynging. Redaksjonen ga ham imidlertid en ny sjanse, og da overbeviste Carl Espen så mye at han fikk framføre den i konkurransen. I Melodi Grand Prix året etter framførte Carl Espen «Silent Storm» som pausenummer – sammen med Josefin Winther og Kringkastingsorkestret.
Phytoecia cylindrica

Utseende

En liten til middelsstor (6-14 mm), slank, sylindrisk, svart trebukk, kroppen helt uten metallglans. Et godt kjennetegn er de oransje forbeina på det ellers ensfarget svarte insektet. Antennene er omtrent så lange som kroppen. Hodet er nokså stort, litt bredere enn pronotum, som er omtrent kvadratisk. Dekkvingene er tydelig bredere enn pronotum, med markerte skuldre, en tanke tilsmalnende fra skuldrene bakover. De er grovt og tett punktert og nokså matte. Mellom- og bakbeina er svarte, på forbeina er den ytre delen av lårene og hele leggene oransje.

Levevis

Dette er en av forholdsvis få trebukker i vår fauna som har larver i urter. Denne artens larver lever inne i stenglene på skjermplanter, særlig i hundekjeks,  men også i gulrot, skvallerkål og bjørnekjeks. 
Arten har av og til gjort noe skade ved frødyrking av gulrot. Hunnen gnager et par dype furer i stengelen og legger et egg nedenfor disse. Gnagene gjør at den delen av planten som er ovenfor gnaget, visner, det er derfor lett å se hvor hunnen har lagt egg. Larven lever inne i den hule stilken og også i alle fall den øvre delen av røttene på planten. Larveutviklingen tar omtrent tre måneder, uvanlig kort tid for en trebukk, men tilpasset vertsplantens levetid. De voksne billen påtreffes i nærheten av næringsplantene i juni-juli.

Utbredelse

Den er utbredt i Europa og det vestlige Sibir. I Norge finnes den i sørøst, det er også spredte funn nord til Nordland.
Arne Falstad

Liv og virke

Han ble født på gården Skjerpingen ved Alstadhaug kirke i Skogn herred som sønn av lærer, organist og banksjef Peder Falstad (1842–1921) fra Ekne og hustru Oline Kathrine Sæther (1837–1928). Morfaren var lærer, klokker og stortingsmann Peter Andreas Sæther (1812–1897). Partipolitisk var faren radikal venstremann, mens morfaren var bondevenn.
Han tok artium i 1892 og juridisk embedseksamen i 1900. Han var vernepliktig offiser fra 1894, premierløytnant fra 1902 og kaptein fra 1911. Falstad var sakførerfullmektig i Trondhjem før han i 1903 ble overrettssakfører i Steinkjer, hvor hans bror Peter Andreas Falstad allerede hadde etablert sin sakførerforretning. Arne Falstad ble fast forsvarer i Inderøy meddomsrett. Han var medlem av Steinkjer bystyre og formannskap 1914–1919, og byens varaordfører 1914–1916. I 1916 ble han styreformann i Indherreds Kreditbank. I 1921 ble broren Peter Andreas ansatt som banksjef i Indherreds Kreditbank, og Arne vendte tilbake til Levanger.
Arne Falstad åpnet sin egen sakførerforretning og overtok etter faren som banksjef i Privatbanken i Levanger (tidligere Levanger Håndverkerforenings Sparekasse). I 1928 ble banken avløst av Levanger og omegns Kreditbank. Falstad var fast forsvarer ved Stjør- og Verdal meddomsrett.
Han var medlem av Levanger bystyre og formannskap 1930–1940, og byens ordfører i årene 1931, 1932, 1935, 1940 og 1945. Han var vararepresentant til Stortinget fra Trondhjem og Levanger for Høyre og Frisinnede Venstre i periodene 1925–1927, 1931–1933 og 1937–1945. Falstad møtte blant annet fast for Ivar Lykke i Stortingets justiskomité fra juni 1932 og ut året.
Thabana Ntlenyana

Thabana Ntlenyana, som betyr «vakkert lite fjell» på sesotho, er Lesothos høyeste punkt og hele det sørlige Afrikas høyeste fjell. Det har en høyde på 3 482 moh. Fjellet ligger i Drakensberg-fjellkjeden, som i Lesotho er kjent som Malotifjellene.
Blek dvergmåler

Utseende

En liten (vingespenn 20 – 24 mm), slank, lysgrå måler, en av de større dvergmålerne.Den ligner på brun dvergmåler (Eupithecia absinthiata), men vingenes grunnfarge er lysere, det går tynne, svarte tverrstriper ut fra de tre flekkene ved forvingens fremkant, og den hvite stripen langs forvingens ytterkant er utydelig og danner ikke hvite flekker ved bakhjørnet. Forvingen er lyst brunlig grå, i midten med en avlang, svart flekk. Langs forkanten er det tre mørke flekker, fra hver av disse går det en smal, bølgete, mørk tverrstripe. Langs ytterkanten går det en smal, hvit tverrstripe, men denne er utydelig. Bakvingen er farget som forvingen. Larven er matt grønnlig.

Levevis

Arten har larver på blomstene av gullris (Solidago virgauraea). De voksne målerne flyr om natten i juli – august. Arten er sjelden i Norge og er listet som Nær truet (NT) på den norske rødlisten fra 2006.

Utbredelse

Arten er utbredt i Mellom- og Nord-Europa. I Norge er den funnet langs kysten til Osterøy i Hordaland, men det er relativt få funn.
Oslo Symfoniorkester

Oslo Symfoniorkester er et amatørorkester fra Oslo. Orkesteret ble stiftet i 1927 som KFUM-orkesteret «Arioso», senere som Oslo Amatørsymfoniorkester og fikk sitt nåværende navn i 1992. Oslo symfoniorkester har full symfonisk besetning og har i dag rundt 90 medlemmer.
Dirigent siden 1990 har vært Jan Ola Amundsen.

Årlige konserter

Oslo Symfoniorkester har spilt ved Oslo kommunes Festforestilling i Oslo Konserthus siden 1993, med solister som Juni Dahr, Vilde Frang, Marte Krogh, Sigve Bøe og Arve Moen Bergseth. Orkesteret har spilt ved 25 Operaball i Oslo i Gamle Logens Sal, og ved promenadekonserter i Chateau Neuf (1990-1997). Orkesteret har spilt nærmere 50 konserter for foreningen Tårnseilerne, som har vært en viktig samarbeidspartner siden 1990.
Rye House-komplottet

Rye House-komplottet i 1683 var en plan om å myrde Karl II av England og hans bror og arving James, hertug av York.
Etter gjeninnføringen av monarkiet i 1660 bekymret mange seg over det nære forholdet mellom kongen og Ludvig XIVs Frankrike og andre katolske monarker. Anti-katolske holdninger var meget utbredt, og man fokuserte sterkt på arverekkefølgen. Selv om Karl II var protestant, var det kjent at hans bror hadde katolske sympatier. I 1670 ble frykten for å få en katolsk tronarving realisert da James annonserte at han ville konvertere til katolisismen.
I 1681 forsøkte parlamentet å vedta en lov som ekskluderte James fra arverekken. Karl utmanøvrerte sine motstandere, og oppløste parlamentet for siste gang i sin regjeringstid. Dermed hadde ikke motstanderne tilgang til lovlige midler, og konspirasjon oppsto raskt.
Planen har navn etter Rye House i Hoddesdon, Hertfordshire. Eieren av herregården var en kjent republikaner, Richard Rumbold. Tanken var å skjule 100 menn på eiendommen, og overfalle kongen og hertugen mens de var på vei tilbake fra hesteveddeløpene i Newmarket.
Reisen skulle finne sted 1. april 1683, men 22. mars brøt det ut en stor brann i byen, og halve byen ble ødelagt. Løpet ble derfor avlyst, og kongen og hertugen dro tilbake til London før det var planlagt. Dermed fant angrepet aldri sted.
Opplysninger om komplottet begynte å lekke ut, og kongen handlet raskt. Flere parlamentsmedlemmer og adelsmenn ble arrestert, og blant de som ble henrettet var William Russell og Algernon Sydney. Jarlen av Shaftesbury kom seg unna og gikk i eksil.
Enkelte historikere mener at komplottet for det meste var uttenkt av Karl II og hans støttespillere for å kunne kvitte seg med sine sterkeste rivaler. Bevisene i rettssakene var svært svake.